
Til

udvalgets medlemmer og stedfortrædere

Europa-Parlamentet ønsker en større rolle i forbindelse med Lissabon-strategien
I Europa-Parlamentets beslutning om midtvejsevalueringen af Lissabon-strategien
, fremgår det, at strategien bør være den højeste prioritet for EU i de kommende fem år. Samtidigt fremgår det, at Europa-Parlamentet ønsker et forstærket samarbejde med Europa-Kommissionen – især vedrørende implementeringen og gennemførelsen af strategien. Det ønsker ligeledes et stærkt partnerskab mellem Europa-Parlamentet og de nationale parlamenter indført.

Kort om Lissabon-strategien

Lissabon-strategien blev lanceret på et Det Europæiske Rådsmøde i Lissabon i 2000. Her blev det besluttet, at der skal indføres nye strategiske målsætninger, som vil gøre EU til den mest konkurrencedygtige og vidensbaserede økonomi i 2010. For at opnå dette mål lancerede EU ”den åbne koordinationsmetode”, som et supplement til regulær EU-lovgivning. Udgangspunktet for den åbne koordinationsmetode er, at der kan vedtages fælles mål i Rådet, som ikke skal gennemføres ved lov, men ved mellemstatslige aftaler, hvor medlemsstaterne indbyrdes samordner og afpasser deres politik. Dette sker gennem handlingsplaner, der vedtages og gennemføres nationalt. EU’s rolle er i den forbindelse at overvåge fremskridtet i medlemsstaterne.

Lissabon-strategien består af tre dimensioner, der i samspil skal bidrage til opnåelsen af det overordnede mål:  

· En økonomisk dimension, der bl.a. omfatter målsætninger vedr. finanspolitisk holdbarhed, konkurrenceevne, det indre marked, iværksætterkultur og erhvervspolitik, forskning og udvikling, uddannelse, transport, søfartssikkerhed, energi og IT. 

· En social dimension, der bl.a. omfatter målsætninger vedr. beskæftigelse, social beskyttelse, ligestilling og livslang uddannelse. 

· En miljømæssig dimension, der bl.a. omfatter målsætninger vedr. bæredygtighedsspørgsmål i EU og globalt.

Det er nu fem år siden, at Lissabon-strategien blev vedtaget, og på Det Europæiske Rådsmøde den 22. – 23. marts 2005 skal en midtvejsevaluering af strategien finde sted. Forud for stats- og regeringslederes evaluering af Lissabon-strategien har Europa-Kommissionen udarbejdet en meddelelse om midtvejsevalueringen
, og Europa-Parlamentets beslutning af den 9. marts 2005 skal ses som Europa-Parlamentets bidrag.

Europa-Parlamentets beslutning

Europa-Parlamentets beslutning består af 48 paragraffer, hvoraf 9 paragraffer vedrører behovet for en større rolle for Europa-Parlamentet i forbindelse med overvågningen og gennemførelsen af Lissabon-strategien. Derudover kræver Europa-Parlamentet en større rolle for de nationale parlamenter. Det fremgår af beslutningen, at ”… et stærk partnerskab mellem Europa-Parlamentet og Kommissionen og mellem Europa-Parlamentet og de nationale parlamenter er nøglen til succes”.  Beslutningen henleder også opmærksomheden på en interparlamentariske konference, der skal afholdes mellem Europa-Parlamentet og de nationale parlamenter den 16. – 17. marts, hvis formål er, at ”… fremme samarbejdet mellem de nationale parlamenter og Europa-Parlamentet”. Samtidigt opfordres Rådet til at stille forslag til Det Europæiske Rådsmøde den 22. – 23. marts ”… om at styrke både den parlamentariske dimension og samfundsdialogens plads i Lissabon-strategien”.

Europa-Parlamentet erklærer sig i beslutningen enig med Europa-Kommissionen i, at en styrkelse af Lissabon-strategien er afhængig af, at ”… der tages fat om medlemsstaternes manglende opfyldelse af de mål der blev fastlagt i marts 2000”. Ifølge Europa-Parlamentet kan Lissabon-strategien omsættes til en central del af den nationale og europæiske debat, såfremt følgende målsætninger er opfyldt: 

1. En mere effektiv og prioriteret opdeling – med tydeligt prioriterede gøremål – inden for alle tre aspekter af Lissabon-dagsordenen;

2. En velfunderet og velkommunikeret vision, som kan mobilisere den europæiske offentlighed;

3. En mere transparent politikudformning og – gennemførelse med henblik på at øge anvendelsen af princippet om demokratisk ansvarlighed (således at parlamentsmedlemmer og borgere kan tilegne sig dette);

4. De nødvendige budgetmidler på nationalt og europæisk plan til at omsætte målsætningerne i praksis;

5. Stimulering af de private og offentlige investeringer.

Ligesom Europa-Kommissionen, mener Europa-Parlamentet at bæredygtig vækst og beskæftigelse er de mest uopsættelige mål for EU, og at man igennem efterlevelsen af disse mål medvirker til realiseringen af sociale og miljømæssige fremskridt. Men Europa-Parlamentet fremhæver også, at ambitiøse og veltilrettelagte social- og miljøpolitikker i sig selv er afgørende for styrkelsen af Europas økonomiske effektivitet.

Andre emner, der er fremhævet i Europa-Parlamentets beslutning:

· Det er vigtigt med en fuld gennemførelse af det indre marked;

· Medlemsstaterne skal gennemføre reformer, der vil sikre den europæiske sociale model;

· Lissabon-strategien bør fokusere på de centrale målsætninger om at skabe vækst og arbejdspladser – især igennem tiltag der støtter et vidensbaseret samfund;

· Opfyldelsen af Lissabon-målsætninger er en forudsætning for en forbedring af Europas internationale konkurrencedygtighed;

· Lovgivning for erhvervslivet bør være forståelig og ubureaukratisk, og skattesystemet skal være retfærdigt;

· Der skal etableres et indre marked for tjenesteydelser;

· En effektiv gennemførelse af foranstaltninger for offentlige indkøb bør indgå i målsætningerne for Lissabon-strategien;

· Der bør skabes et venligt miljø for små og mellemstore virksomheder (SMV), og dvs. et miljø uden bureaukratiske hindringer og med bedre adgang for SMV’er til investeringer. Ifølge Europa-Parlamentet har SMV sektoren i de senere år skabt flere jobs end nogen anden sektor, og det er derfor vigtigt at tilgodese dens interesse; 

· Et konkurrencedygtigt energimarked med støtte til bæredygtige energivalg vil gavne EU’s økonomi;

· Der bør iværksættes støtteordninger til landdistrikterne til fordel for yngre landbrugeres videreuddannelse;

· Investeringer i ny miljøteknologi kan medvirke til en vellykket konkurrencestrategi;

· For at tage hensyn til de ændringer, der fremover til ske for ungdommen, skal der udarbejdes strategier til forbedring af arbejdsmarkederne;

· Der skal lægges vægt på uddannelse og indføres foranstaltninger til fremme af udveksling af forskere på tværs af grænserne;

· Lovlig indvandring spiller en betydelig rolle for at øge den vidensbaserede økonomi i Europa

· Ligestillingsaspekter skal inddrages i Lissabon-strategien til at fremme familievenlige beskæftigelsesmønstre samt arbejdstider mm.;

· Der skal indføres et omkostningseffektivt, uproblematisk og velfungerende EU-patent; Medlemsstaterne opfordres til at støtte forskning i alle faser af innovationsprocessen - fra idé-udvikling til erhvervsmæssig udnyttelse. Efter Europa-Parlamentets opfattelse bør investeringerne i forskning og udvikling øges til mindst 3 % af BNP;

· Det er væsentligt med en hurtig fuldendelse af de transeuropæiske net (TEN).

Bedre Styring

Europa-Parlamentet støtter Europa-Kommissionens idé om nationale handlingsplaner til gennemførelse af Lissabon-strategien. I den forbindelse kræver Europa-Parlamentet ”… færre – men bedre – indikatorer for efterlevelsen af strategien. Det er med henblik på at opnå en mere gennemskuelig måling af fremskridtene inden for det økonomiske, sociale og miljømæssige element af Lissabon-strategien”. Europa-Parlamentet anmoder Europa-Kommissionen om, at Europa-Kommissionen regelmæssigt udarbejder en meddelelse, der sendes til både Europa-Parlamentet og de nationale parlamenter, og som indeholder en evaluering af gennemførelsen af Lissabon-strategien i medlemsstaterne. 

Europa-Parlamentet foreslår samtidig, at der indkaldes til trepartsmøder om Lissabon-strategien. Møderne skal være mellem Europa-Parlamentet, Rådet og Kommissionen og skal have til formål at fastlægge de centrale politiske prioriteringer forud for møder i Det Europæiske Råd. 

Baggrund: Oprettelsen af det midlertidige koordinationsudvalg i Europa-Parlamentet

Europa-Parlamentets Formandskonference debatterede på sit møde den 18. november 2004 hvordan Europa-Parlamentet skulle behandle midtvejsevalueringen af Lissabon-strategien. Konklusionen blev dels, at der skulle nedsættes et midlertidigt koordinationsudvalg i Europa-Parlamentet, og dels, at der – inden Det Europæiske Rådsmøde i marts – skulle afholdes et interparlamentarisk møde mellem medlemmer af Europa-Parlamentet og medlemmer af de nationale parlamenter. 

Det midlertidige udvalg blev nedsat umiddelbart efter mødet i Formandskonferencen og består af 33 medlemmer af Europa-Parlamentet, som blev udpeget af Europa-Parlamentets politiske grupper. Udvalgets mandat var at forberede Europa-Parlamentets beslutning om midtvejsevalueringen af Lissabon-strategien i marts 2005, og i den forbindelse at koordinere bidrag til beslutningen fra Europa-Parlamentets øvrige udvalg. Koordinationsudvalget fik også ansvar for organiseringen af det interparlamentariske møde om Lissabon-strategien med de nationale parlamenter. Dets mandat gælder frem til afslutningen af 2005, og en forlængelse heraf er muligt. 

Interparlamentariske møde mellem Europa-Parlamentet og de nationale parlamenter

Det interparlamentariske møde mellem Europa-Parlamentet og de nationale parlamenter skal afholdes den 16. - 17. marts i Bruxelles, og hovedtemaerne for mødet skal være midtvejsevalueringen af Lissabon-strategien samt en styrkelse af den parlamentariske dimension af strategien. 

Mødet vil være ledet af Josep Borrell og Lucien Weiler, formanden for det luxembourgske parlament. Herudover deltager den luxembourgske formand for Rådet, Jean-Claude Juncker, Jose Manuel Barroso, Wim Kok og Günter Verheugen. Udover af Josep Borrell vil Europa-Parlamentet være repræsenteret af medlemmerne af det midlertidige koordinationsudvalg, formændene for Europa-Parlamentets politiske grupper samt formændene for de berørte udvalg i Europa-Parlamentet – i alt ca. 54 medlemmer. De nationale parlamenter opfordres til at have maksimalt seks deltagere i konferencen, og dvs. at de samlet set vil komme til at udgøre en gruppe på 150 personer. Derudover har kandidatlandene mulighed for at deltage med to repræsentanter hver. De nationale parlamenter opfordres til at udpege et medlem af delegationen til at præsentere status for Lissabon-strategien i det respektive parlament. Derudover opfordres de nationale parlamenter til at udarbejde et notat på ca. to sider – på enten engelsk eller fransk – herom. Det er hensigten at der skal afskediges konklusioner fra mødet, dog under det fulde ansvar af Josep Borrel og Lucien Weiler. Repræsentanterne fra de nationale parlamenter bærer således intet ansvar for konklusionerne og skal ikke udstedes med mandater. Folketinget har besluttet at sende en delegation bestående af fire medlemmer til konferencen
.   

Med venlig hilsen

Richard Mongin Forrest

Hvis du vil vide mere:

Europa-Kommissionens webside om Lissabon-strategien: http://europa.eu.int/growthandjobs/index_en.htm 

Pressemeddelelse fra Europa-Kommissionen - Kommissionen fastsætter prioriteter for at fremskynde gennemførelsen af Lissabon-dagsordenen:

http://europa.eu.int/rapid/pressReleasesAction.do?reference=IP/04/74&format=HTML&aged=1&language=DA&guiLanguage=en 

Beretning fra Europa-Kommissionen til Det Europæiske Råds møde i marts – Gennemførelse af Lissabon-strategien (KOM (2005) 29):

http://europa.eu.int/growthandjobs/pdf/COM2004_029_da.pdf 

Meddelelse til Det Europæiske Råds møde i marts – Vækst og beskæftigelse, en fælles opgave – et nyt afsæt for Lissabon-strategien (KOM (2004) 24):

http://europa.eu.int/growthandjobs/pdf/COM2005_024_da.pdf 

EU-note nr. 1 tilgået Folketingets Europaudvalg – Vækst og beskæftigelse: Kommissionens nye kick-off for Lissabon-strategien:

Notatet er internt

Den danske regerings positionspapir om Lissabon-strategien:
http://www.um.dk/NR/rdonlyres/3669FD90-36A6-401F-B723-F9DAEE75A283/0/Positionspapir090304.pdf 

BILAG: Europa-Parlamentets beslutning

Europa-Parlamentets beslutning om midtvejsevaluering af Lissabon-strategien

Europa-Parlamentet,
   der henviser til forretningsordenens artikel 103;

1.   er af den faste overbevisning, at EU kan være et lysende eksempel for den økonomiske, sociale og miljømæssige udvikling i verden; bekræfter gyldigheden af de strategiske mål, der blev fastsat af Det Europæiske Råd i Lissabon og i Göteborg, om styrkelse af beskæftigelsen, økonomisk reform, øget konkurrencedygtighed, gennemførelse af det indre marked, social samhørighed og miljøbeskyttelse som katalysatorer for en bæredygtig, vækstorienteret økonomi; mener, at Lissabon-strategien bør have højeste prioritet i EU i de næste fem år;

2.   bekræfter sin forpligtelse over for Lissabon-strategien og den vision, der fastlægges heri for en dynamisk økonomi og et bedre samfund med højere livskvalitet med henblik på at forbedre både vækst og beskæftigelse og derved skabe en ramme for social samhørighed og miljøpolitik; mener, at bæredygtig vækst og beskæftigelse er de mest presserende mål for Europa, og at disse mål understøtter sociale og miljømæssige fremskridt; insisterer dog på, at stærke og veltilrettelagte social- og miljøpolitikker i sig selv er afgørende for styrkelsen af Europas økonomiske effektivitet;

3.   erkender, at de frie varebevægelser fungerer godt, men at det indre marked stadig langt fra er gennemført, og at der derfor må iværksættes stærkere bestræbelser på at færdiggøre det indre marked;

4.   mener, at Lissabon-strategien kun kan opfyldes, hvis medlemsstaterne gennemfører de reformer, der er nødvendige for at bevare den europæiske sociale model, at der skal etableres en makroøkonomisk ramme, der kan støtte væksten, og at denne ramme skal kombinere stabilitet med incitamenter til at investere i Lissabon-målene;

5.   anerkender for det første miljøpolitikkens positive bidrag til vækst og beskæftigelse gennem især udvikling af miljøinnovation, og for det andet at EU må påtage sig en række udfordringer omkring naturressourcer og miljøet, som f.eks. klimaændringer og den formindskede biodiversitet, der - hvis der ikke straks tages hensyn hertil - vil medføre omkostninger og have direkte følger for vækstmålsætningerne fra Lissabon; mener derfor, at det er nødvendigt at inddrage miljøbetragtninger i den reviderede Lissabon-proces; understreger, at en fornuftig miljø-, sundheds- og fødevaresikkerhedspolitik vil påvirke vækst og konkurrenceevne positivt;

6.   mener lige som Kommissionen, at der kun kan gives ny styrke til Lissabon-strategien, hvis der tages fat om medlemsstaternes manglende opfyldelse af de mål, der blev fastlagt i marts 2000, og hvis Lissabon-strategien gøres til en central del af den nationale og europæiske debat, og at dette igen afhænger af:

	  
	-
	en mere effektivt prioriteret opdeling med tydeligt prioriterede aktioner inden for alle tre aspekter af Lissabon-dagsordenen, således at der opnås klart fokus på at korrigere det diffuse forløb af Lissabon-processen

	  
	-
	en attraktiv og velkommunikeret vision, som kan mobilisere den europæiske offentlighed

	  
	-
	en mere åben og transparent politikudformning og -gennemførelse med henblik på at øge anvendelsen af princippet om demokratisk ansvarlighed, således at parlamentsmedlemmer og borgere på både nationalt og europæisk niveau kan tilegne sig dette;

	  
	-
	de nødvendige budgetmidler på nationalt og europæisk plan til at omsætte målsætningerne i praksis;

	  
	-
	stimulering af de private og offentlige investeringer;


7.   mener, at De Europæiske Råds forårsmøde bør fokusere Lissabon-strategien på centrale målsætninger om at skabe vækst og arbejdspladser gennem foranstaltninger vedrørende et vidensbaseret samfund: fremme af offentlige og private investeringer i Lissabon-målene, fremme af et erhvervsvenligt klima, en socialpolitik, der er baseret på inddragelse, tryghed, solidaritet og tilpasningsevne, og styrkelse af Europas miljøpolitik som en kilde til konkurrencemæssigt forspring;

8.   er af den opfattelse, at der må sikres et vækstorienteret, bæredygtigt makroøkonomisk miljø, der kan bidrage til at nå disse økonomiske, sociale og miljøpolitiske mål, og at dette er en forudsætning for Europas internationale konkurrencedygtighed; konstaterer, at dertil hører en dynamisk økonomi og et dynamisk arbejdsmarked samt en stabil valuta, reduktion af statsgælden og statsunderskuddet samt en bæredygtig alderdomssikring;

9.   er af den opfattelse, at iværksætterkultur, risikovillighed, personligt initiativ og ansvar bør fremmes, og at den relevante lovgivning for erhvervslivet bør være forståelig og ubureaukratisk, og at skattesystemet bør være enkelt og retfærdigt; understreger, at den økonomiske politik bør præges af en høj grad af forudsigelighed:

10.   insisterer på, at for at opbygge en bred koalition for forandring må Lissabon-strategien forstås som en strategi, der vil sikre fordele for alle og som vil blive delt og udviklet i samarbejde med alle relevante socio-økonomiske aktører; mener, at det bør være en strategi, som søger at udvikle arbejdsmarkeder, der fremmer både dynamik og sikkerhed, og som vil modernisere og ikke svække den sociale sikring og som betragter høje sociale og miljømæssige standarder som en del af Europas konkurrencemodel;

11.   understreger vigtigheden for Europas konkurrenceevne af, at der etableres et indre marked for tjenesteydelser, hvor der er balance mellem markedsåbning, offentlige tjenesteydelser og sociale rettigheder og forbrugerrettigheder; understreger den rolle, som forsyningspligtydelser spiller for forbedringen af den sociale integration, den territoriale samhørighed og et mere effektivt indre marked; anmoder Det Europæiske Råd om, at det på forårsmødet bekræfter ønsket om at vedtage et rammedirektiv om forsyningspligtydelser med henblik på at garantere høj kvalitet og adgang for alle europæere, samtidig med at subsidiaritets- og proportionalitetsprincipperne finder anvendelse på forsyningspligtydelser;

12.   gentager den betydning som universelt tilgængelige og effektivt leverede højkvalitetsforsyningspligtsydelser har for livskvaliteten og de sociale samhørighedsmål, der er grundlaget for Lissabon-strategien; mener, at en effektiv gennemførelse af foranstaltninger for offentlige indkøb bør indgå i Lissabon-målene;

13.   mener, at små og mellemstore virksomheders afgørende betydning for gennemførelsen af Lissabon-strategimålene bør anerkendes mere udtrykkeligt; noterer sig, at SMV-sektoren ikke alene repræsenterer den største andel af beskæftigelse over alt i EU, men også i de senere år har skabt flere job end nogen anden sektor; opfordrer derfor til forbedrede foranstaltninger for at skabe et mere SMV-venligt miljø, hvori unødvendige bureaukratiske hindringer undgås, og hvor der sikres bedre adgang til finansielle investeringsressourcer;

14.   mener, at en mere inddragende form for økonomisk beslutningstagning vil være afgørende i forsøget på at skabe et samfund, der byder forandringer velkommen; minder om, at Det Europæiske Råd i Bruxelles insisterede på, at et højt socialt beskyttelsesniveau var central for Lissabon-strategien; gentager, at det er uacceptabelt, at der findes mennesker, der lever under fattigdomsgrænsen og rammes af social udstødelse; støtter opfordringen fra Det Europæiske Råd i Bruxelles til en styrkelse af politikkerne til bekæmpelse af fattigdom og social udstødelse med henblik på at vedtage en global strategi for at give ny og afgørende momentum til fremstødet for at eliminere fattigdommen inden 2010 og for at gøre det muligt for alle europæiske borgere at få adgang til de grundlæggende rettigheder; ønsker, at Det Europæiske Råd på sit forårsmøde bekræfter ønsket om at gennemføre en ambitiøs social dagsorden;

15.   mener, at en tilfredsstillende aftale om ny lovgivning vedrørende kemiske stoffer (REACH) vil være et klart eksempel på omsætning af Lissabon-strategien i praksis ved at afbalancere konkurrenceevne og miljømæssige, sociale og sundhedsmæssige mål;

16.   mener, at et konkurrencedygtigt energimarked med støtte til bæredygtige energivalg er en af forudsætningerne for en konkurrencedygtig og bæredygtig europæisk økonomi, og opfordrer Kommissionen til at fremlægge et nyt initiativ om liberalisering for at sikre lige vilkår for alle aktører og alle energiformer, herunder vedvarende energi; konstaterer endvidere, at øget ressourceproduktivitet fører til en begrænsning af omkostningerne for industrien og husholdningerne, og dermed frigøres midler til andre investeringer og til at gøre EU til en økonomi, der er mindre afhængig af knappe ressourcer og volatile ressourcemarkeder;

17.   mener, at der i midtvejsevalueringen bør lægges behørig vægt på det bidrag, som nye teknologier med en lovende fremtid (f.eks. nano- og mikroteknologierne, de medicinske teknologier og laserteknologier samt transport- og logistikteknologier) så vel som miljøteknologier og høje miljøstandarder kan yde til en vellykket konkurrencestrategi; opfordrer til øget støtte til miljøinnovation og miljøeffektive innovationer; understreger den rolle, som livskvalitet spiller i forbindelse med investering og industriel placering; mener, at det vil være langt vanskeligere at nå disse mål, hvis der ikke tages fat på klimaændringer og tabet af den biologiske mangfoldighed;

18.   gentager med henblik på Det Europæiske Råds afgørelse om den kommende klimaændringspolitik den holdning, det gav udtryk for i sin beslutning af 13. januar 2005 om resultatet af Buenos Aires-konferencen om klimaændringer(1) ;

19.   opfordrer Kommissionen til at udvise stærkt lederskab og foreslå strategier for forbedring af arbejdsmarkederne, og stå fast på fremtidige ændringer for ungdommen, hvorved de unges muligheder forbedres med hensyn til anerkendelse af kvalifikationsbeviser, uddannelse på tværs af grænserne og erhvervsmæssige muligheder under hensyntagen til principperne om solidaritet mellem generationerne og i overensstemmelse med den demografiske situation; opfordrer Kommissionen og medlemsstaterne til at udvikle de nødvendige detaljerede foranstaltninger i form af supplerende finasieringsordninger som en måde at supplere eksisterende nationale pensionssystemer; mener, at bestræbelserne på at øge arbejdsmarkedernes fleksibilitet bør rettes mod at øge mulighederne for at skabe flere arbejdspladser, navnlig med fokus på de specifikke behov blandt SMV;

20.   støtter derfor et europæisk ungdomsinitiativ, som er foreslået af en række medlemsstater og medtaget i Kommissionens meddelelse til Det Europæiske Råds forårsmøde

21.   mener, at landbrugsudgifter til udvikling af landdistrikter, navnlig til fordel for yngre landbrugeres videreuddannelse, som er af særlig betydning i de nye medlemsstater, er en afgørende del af Lissabon-strategien;

22.   mener, at lovlig indvandring spiller en betydelig rolle for at øge den videnbaserede økonomi i Europa og for at fremme den økonomiske udvikling;

23.   mener, at europæisk ekspertise inden for den vidensbaserede økonomi er afhængig af udviklingen af en veluddannet og højt kvalificeret arbejdsstyrke og af en stor stigning i omfanget og effektiviteten af forskning og innovation; insisterer på, at uddannelse, som er af høj kvalitet og tilgængelig for alle, er afgørende for en stærk økonomi og et retfærdigt samfund; opfordrer medlemsstaterne til aktivt at støtte videnskabelig forskning i alle faser af innovationsprocessen fra ideudvikling til erhvervsmæssig udnyttelse;

24.   opfordrer til, at der i midtvejsevalueringen lægges vægt på uddannelse og dermed forbedring af den menneskelige kapital og livslang læring som en central del af Lissabon-strategien, og mener, at der på Det Europæiske Råds forårsmøde bør fastlægges ambitiøse mål;

25.   minder om, at i nogle medlemsstater er den største gruppe af udelukkede arbejdstagere kvinder, hvis beslutning om at påtage sig lønarbejde i mange tilfælde afhænger af beskæftigelsens tilgængelighed og attraktivitet; opfordrer til, at Det Europæiske Rådpå forårsmødet behandler behovet for inddragelse af ligestillingsaspektet i forbindelse med Lissabon-målsætningerne, herunder foranstaltninger til at fremme familievenlige beskæftigelsesmønstre og arbejdstider, sikre beskæftigelse og ligebehandling, forbedre adgangen til videreuddannelse, lukke lønkløften mellem kønnene og udvide børnepasningsfaciliteter og støtte til ældrepleje;

26.   støtter ideen om en integreret forskning- og industripolitik med særlig vægt på små og mellemstore virksomheder, og at der er finansielle muligheder herfor; mener endvidere, at Europa har brug for et sundt industrigrundlag, og at dets konkurrenceevne forbedres ved at tage væsentlige teknologiske initiativer på grundlag af private og/eller offentlig private initiativer og partnerskabet;

27.   opfordrer alle medlemsstater til på Det Europæiske Råds forårsmøde at forpligte sig til at gennemføre de foranstaltninger, der er nødvendige for at øge investeringerne i forskning og udvikling til mindst 3% af BNP (2% for den private sektor og 1% for den offentlige sektor), idet de sikrer, at alle foranstaltninger til fremme heraf sammenholdes med Lissabon-målsætningerne; understreger, at dette bør følges af en fordobling af den europæiske beløbsramme til forskning og udvikling i overensstemmelse med Lissabon-målsætningerne, herunder godkendelse af etablering af et europæisk forskningsråd som et uafhængigt rådgivende organ i forskningsspørgsmål;

28.   opfordrer til positiv forskelsbehandling af foranstaltninger til fremme af udveksling af forskere på tværs af grænserne;

29.   anmoder Rådet og Kommissionen om at øge deres indsats for at foreslå et omkostningseffektivt, uproblematisk og velfungerende EU-patent, som vil skabe muligheder for små og mellemstore virksomheder og sætte skub i den europæiske forskning og udvikling;

30.   opfordrer Kommissionen til sammen med Parlamentet at udarbejde en troværdig køreplan med klare lovgivningsmæssige og budgetmæssige prioriteringer med hensyn til de tre søjler inden for Lissabon-strategien; insisterer på en detaljeret høring af Parlamentet om indholdet heraf og om skabelsen af en effektiv mekanisme mellem Kommissionen og Parlamentet, der kan sikre en fælles programmering;

31.   anmoder Kommissionen om at anvende vurderinger af økonomiske, sociale og miljømæssige indvirkninger på en mere sammenhængende måde, om at samarbejde med Europa-Parlamentet i overvågningen og forbedringen af eksisterende lovgivning og dermed effektivt gennemføre den interinstitutionelle aftale om bedre lovgivning(2) som en høj prioritering, herunder relevante mekanismer til effektiv høring af alle berørte parter; insisterer imidlertid på, at der i konsekvensvurderingerne altid bør medtages vurderinger af omkostningerne ved ikke at handle samt langsigtede omkostninger og fordele i økonomiske og kvalitative termer; opfordrer endvidere til en bedre efterfølgende evaluering af vedtagne og gennemførte foranstaltninger;

32.   anmoder Kommissionen om at undersøge alle forslag til lovgivning med hensyn til deres sammenhæng med Lissabon-strategimålene, at garantere, at fremtidig lovgivning, også selv om der anvendes udvalgsprocedurer, vil være i fuld overensstemmelse med de nødvendige demokratiske procedurer, forstærke dens planer om at forenkle og modernisere gældende fællesskabslovgivning og dermed formindske udgifterne til overholdelse og frigive ressourcer til at stimule innovation og skabe job;

33.   støtter idéen om nationale handlingsplaner til gennemførelse af Lissabon-strategien, hvor hver regering udpeger en minister, der skal koordinere indsatsen;

34.   bifalder en sammenfattende rapportering og kræver bedre indikatorer med henblik på at opnå en mere transparent måling af fremskridtene inden for de økonomiske, sociale og miljømæssige elementer af Lissabon-strategien, herunder en offentligt tilgængelig database over gennemførelseskvoterne for de enkelte medlemsstater samt benchmarking og bedste praksis for samfinansierede programmer; anmoder om, at Kommissionen regelmæssigt udarbejder en meddelelse, der sendes til både Europa-Parlamentet og de nationale parlamenter med en evaluering af gennemførelsen af Lissabon-strategien i medlemsstaterne;

35.   kræver, at Kommissionens årlige situationsrapporter og økonomiske retningslinjer sendes til Europa-Parlamentet, inden de sendes til Rådet, så Parlamentet får mulighed for at udtale sig;

36.   opfordrer til, at der på Det Europæiske Råds forårsmøde etableres enklere og mere sammenhængende styreformer med henblik på at skabe et samlet focus for offentlige og parlamentariske undersøgelser;

37.   foreslår et trepartsmøde mellem de tre institutioner med henblik på at fastlægge de centrale politiske prioriteringer inden Det Europæiske Råds årlige forårsmøde;

38.   insisterer på, at der udvikles en reel dialog med Parlamentet med henblik på at skabe en følelse af fælles ejerskab, idet både kommunikation og omhyggelig gennemførelse ligeledes prioriteres højt af Parlamentet; mener derfor, at et stærkt partnerskab mellem Parlamentet og Kommissionen og mellem Parlamentet og de nationale parlamenter er nøglen til succes;

39.   henleder opmærksomheden på den interparlamentariske konference, der afholdes i Bruxelles den 16.-17. marts 2005, med henblik på i den forbindelse at fremme samarbejdet mellem de nationale parlamenter og Europa-Parlamentet; opfordrer det Europæiske Råd til på sit forårsmøde at stille forslag om at styrke både den parlamentariske dimension og samfundsdialogens plads i Lissabon-strategien;

40.   ønsker, at de nationale og europæiske budgetter, herunder de fremtidige finansielle overslag for 2007 -2013, afspejler de mål, der forfølges inden for rammerne af Lissabon-processen;

41.   anerkender regionalpolitikkens helt særlige merværdi i gennemførelsen af Lissabon-målsætningerne, og minder om, at de nødvendige økonomiske midler bør stilles til rådighed for på en effektiv og afbalanceret måde at tage den udfordring op; gør opmærksom på, at de ændrede strukturfonde nu er stærkt fokuseret på Lissabon-målene og insisterer på, at de finansielle overslag bør afspejle dette forhold;

42.   anerkender betydningen af TEN-projekter og deres hurtige færdiggørelse for at styrke gennemførelsen af Lissabon-målsætningerne, og støtter derfor Kommissionen i dens bestræbelser på at overtale medlemsstaterne til at planlægge og finansiere disse projekter med støtte fra EU-budgettet og via offentlig - private partnerskaber;

43.   anmoder om en globalt bæredygtig tilgang til transportpolitikken på grundlag af øget anvendelse af nye teknologier;

44.   mener, at det er nødvendigt at iværksætte et nyt informationssamfundsinitiativ, der behandler udfordringerne frem til 2010, og at dette initiativ bør indeholde et stabilt miljø for udvikling af elektroniske kommunikationer og digitale tjenesteydelser og fokusere på at udvikle EU-bestræbelser med hensyn til forskning, innovation og anvendelse af informations- og kommunikationsteknologi;

45.   konstaterer, at de kreative erhverv er ved at blive en meget lovende sektor i europæisk økonomi, og at der findes et meget stort beskæftigelsespotentiale inden for nye medier og digital kultur;

46.   anmoder Det Europæiske Råd om på sit forårsmøde at anerkende, at investering vil være en afgørende faktor i Europas modernisering og nå til enighed om fælles handlinger for at fremme offentlige og private investeringer, med særlig vægt på de investeringsformer der er vigtigst for Lissabon-målene;

47.   opfordrer Det Europæiske Råd på sit forårsmøde at styrke Den Europæiske Investeringsbanks rolle med vægt på bedre fokusering af udlånsaktiviteter til investeringer, der støtter Lissabon-målene, samt øget udlån af risikovillig kapital og støtte til små og mellemstore virksomheder, især sådanne, der forsømmes af kapitalmarkederne;

48.   pålægger sin formand at sende denne beslutning til Rådet og Kommissionen;
� 	Europa-Parlamentets beslutning blev vedtaget den 9. marts 2005, og er vedtaget forud for stats- og regeringslederens midtvejsevaluering af Lissabon-strategien, der skal finde sted den 22. – 23. marts 2005. Beslutningen blev vedtaget med 514 stemmer for, 110 stemmer imod og 20 stemmer hverken for eller imod, og blev udarbejdet i et midlertidigt tværgående koordinationsudvalg. Den er optryk i bilag 1.








� 	Se Europa-Kommissionens midtvejsevaluering af Lissabon-strategien - Kommissionens meddelelse (KOM (2005) 24 er omdelt i EUU som Det Europæiske Råd 22-23/3-05 – bilag 1, af 7. februar 2005.


� 	Elisabeth Arnold (Det Radikale Venstre), formanden for Europaudvalget; Erling Bonnesen (Venstre), formanden for Arbejdsmarkedsudvalget og medlem af Miljø- og Planlægningsudvalget; Niels Sindal (Socialdemokraterne), medlem af Europaudvalget og Udvalget for Videnskab og Teknologi; Jakob Axel Nielsen (Konservative), medlem af Europaudvalget, Arbejdsmarkedsudvalget og Erhvervsudvalget.

